Die Afrikanasiesbeker 2013 is van 19 Januarie tot en met 10 Februarie 2013 in Suid-Afrika aangebied. 16 spanne vanuit verskeie Afrikalande het aan die toernooi deelgeneem. Dit was die 29ste aanbieding van die CAF se Afrikanasiesbeker-toernooi en die tweede keer wat Suid-Afrika die geleentheid kry om as gasheer op te tree nadat hulle ook die 1996-toernooi aangebied het. Nigerië wen die trofee nadat hulle Burkina Faso op 10 Februarie in die ENB-stadion met 1–0 verslaan en sodoende hulle derde Afrikatitel inpalm; Nigerië het daarmee ook vir die FIFA Sokker-Konfederasiebeker in 2013 in Brasilië gekwalifiseer. Mali eindig in die derde en Ghana in die vierde plek. Suid-Afrika se Bafana-Bafana het tot die uitklopfase deurdring, maar verloor teen Mali in die kwarteindrondte met 1 (1) teen 1 (3). Op 4 September 2006 het CAF aangekondig dat die Afrikanasiesbeker in 2010 in Angola, in 2012 in Gaboen en Ekwatoriaal-Guinee en 2014 in Libië aangebied sou word. Op 14 Mei 2010 het die uitvoerende komitee bekend gemaak dat dit vanaf 2013 in onewe jare gespeel sal word om nie in dieselfde jaar van die Sokker-Wêreldbeker aangebied te word nie.